Predkladacia správa

Vláda SR uznesením č. 1154 z 12. decembra 2001 k prioritným úlohám vlády SR vyplývajúcim z Pravidelnej správy Európskej komisie na členstvo v Európskej únii uložila v bode B.31 ministrovi dopravy, pôšt a telekomunikácií vydať návrh nariadenia vlády Slovenskej republiky, ktorým sa ustanovujú podrobnosti o technických požiadavkách a o posudzovaní zhody na prepravné tlakové zariadenia. Úloha bola do Plánu legislatívnych úloh vlády SR na rok 2002 zaradená na december pod č.5 (uznesenie vlády č. 1203 z 19. decembra 2001).
Predkladaný návrh nariadenia vlády implementuje do právneho poriadku Slovenskej republiky smernicu Rady 1999/36/ES z 29. apríla 1999 o prepravovateľných tlakových zariadeniach. Potreba implementácie tejto smernice do nášho právneho poriadku vyplýva zo záväzkov, ktoré Slovenská republika prevzala na seba na základe  Európskej dohody o pridružení, ktorá zaväzuje Slovenskú republiku na dosiahnutie plnej zhody s technickými predpismi Európskeho spoločenstva, s európskou normalizáciou a postupmi posudzovania zhody.
Navrhovaná právna úprava má formu aproximačného nariadenia vlády a zároveň je vykonávacím predpisom k zákonu č. 264/1999 Z.z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z..
Účelom navrhovaného nariadenia vlády je  zvýšenie bezpečnosti prepravných tlakových zariadení používaných na vnútrozemskú cestnú a železničnú prepravu niektorých nebezpečných látok a zabezpečenie voľného pohybu prepravných tlakových zariadení medzi územím Európskeho spoločenstva a územím Slovenskej republiky vzhľadom na ich uvedenie na trh, opätovné uvedenie do prevádzky a opakované použitie.
Návrh nariadenia ustanovuje, ktoré postupy posudzovania zhody sa použijú v prípade nových prepravných tlakových zariadení pred ich uvedením na trh, ustanovuje postup posudzovania zhody pre ventily a iné príslušenstvo s priamymi bezpečnostnými funkciami, ustanovuje postupy posudzovania zhody používaných zariadení pred ich opätovným uvedením do prevádzky a ustanovuje povinnosť vykonávať pravidelné kontroly týchto zariadení. Konkrétne postupy posúdenia zhody sú podrobnejšie upravené v  prílohách nariadenia, v ktorých sú obsiahnuté aj úlohy výrobcu a autorizovanej osoby pri posudzovaní zhody. Ďalej ustanovuje požiadavky, ktoré sú kladené na autorizované osoby,  stanovuje povinnosti orgánov dohľadu v prípade  zistenia ohrozenia zdravia a bezpečnosti schváleného zariadenia alebo zistenia neoprávneného označenia zariadenia. Návrh nariadenia upravuje aj podrobnosti o spôsobe  označovania  prepravných tlakových zariadení. 
Týmto návrhom nariadenia sa zároveň zrušuje nariadenie vlády Slovenskej republiky č. 400/1999 Z. z., ktorým sa ustanovujú podrobnosti o technických požiadavkách na ostatné určené výrobky v znení neskorších predpisov, ktoré však bude nahradené opatrením Úradu pre normalizáciu, metrológiu a skúšobníctvo SR o zaradení výrobkov medzi určené výrobky. Tento krok je vyjadrením úsilia Slovenskej republiky o zosúladenie jej legislatívy s legislatívou Európskej únie v neharmonizovanej oblasti. 
Predkladaný návrh sa vecne dotýka aj Protokolu k Európskej dohode o posudzovaní zhody a uznávaní priemyselných výrobkov – PECA, sektor prepravných tlakových zariadení v PECA nie je parafovaný. 
Návrh nariadenia vlády nebude mať finančný dopad na štátny rozpočet, rozpočty obcí ani na rozpočty vyšších územných celkov. S týmto vyjadrením predkladateľa sa stotožňuje aj Ministerstvo financií SR vo svojom stanovisku, ktoré predložilo v rámci medzirezortného pripomienkového konania. Návrh nariadenia vlády nebude mať negatívny dopad na životné prostredie alebo na zamestnanosť.
 Predpokladá sa finančný dopad na výrobcov, dovozcov a užívateľov prepravných tlakových zariadení, ktorý súvisí so zavedením procedúr posudzovania zhody nových zariadení, s opätovným posúdením zhody už vyrobených zariadení a s pravidelnou kontrolou týchto zariadení. Miera finančného dopadu bude závisieť od stupňa ich prispôsobenia sa požiadavkám príslušných postupov posudzovania zhody, ktoré sú uvedené v prílohe nariadenia. 
	V rámci medzirezortného pripomienkového konania bol návrh zaslaný podpredsedom vlády SR, všetkým ministerstvám a ostatným ústredným orgánom štátnej správy, Inštitútu pre aproximáciu práva, Najvyššiemu súdu SR, Generálnej prokuratúre SR, Najvyššiemu kontrolnému úradu SR, Národnej banke Slovenska a Technickej inšpekcii SR. 
Zásadné pripomienky, ktoré boli predmetom rozporov predložila sekcia kontroly Úradu vlády a Úrad pre normalizáciu, metrológiu a skúšobníctvo Slovenskej republiky. Tieto rozpory boli odstránené v rámci rozporových konaní, ktoré sa uskutočnili na expertnej úrovni za účasti generálnych riaditeľov sekcií. Materiál sa na rokovanie vlády predkladá bez rozporov.
Na základe stanoviska Rady hospodárskej a sociálnej dohody SR nebolo potrebné predkladaný návrh nariadenia v tomto orgáne prerokovávať.
Návrh nariadenia vlády Slovenskej republiky, ktorým sa ustanovujú podrobnosti o technických požiadavkách a o postupoch posudzovania zhody na prepravné tlakové zariadenia bol predložený na rokovanie do Legislatívnej rady vlády SR, ktoré sa konalo 21.1.2003. Vzhľadom na pripomienky Sekretariátu Legislatívnej rady vlády bol materiál stiahnutý z rokovania. Prepracovaný návrh bol opätovne predložený na prerokovanie  v Legislatívnej rade vlády a dňa 8.4.2003 Legislatívna rada vlády odporučila návrh dopracovať podľa jej pripomienok a odporúčaní a na rokovanie vlády predložiť nové, upravené znenie.